CELEX: 32013D0191
Language: hu
Date: 2013-04-22 00:00:00
Title: 2013/191/EU: A Tanács végrehajtási határozata ( 2013. április 22. ) Lettországnak a közös hozzáadottértékadó-rendszerről szóló 2006/112/EK tanácsi irányelv 26. cikke (1) bekezdésének a) pontjától és 168. és 168a. cikkétől eltérő különös intézkedés bevezetésére történő felhatalmazásáról

25.4.2013   
            
            
               HU
            
            
               Az Európai Unió Hivatalos Lapja
            
            
               L 113/11
            
         A TANÁCS VÉGREHAJTÁSI HATÁROZATA
   (2013. április 22.)
   Lettországnak a közös hozzáadottértékadó-rendszerről szóló 2006/112/EK tanácsi irányelv 26. cikke (1) bekezdésének a) pontjától és 168. és 168a. cikkétől eltérő különös intézkedés bevezetésére történő felhatalmazásáról
   (2013/191/EU)
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre,
   tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre (1) és különösen annak 395. cikke (1) bekezdésére,
   tekintettel az Európai Bizottság javaslatára,
   mivel:
   
               (1)
            
            
               A Bizottság által 2011. június 17-én és 2012. augusztus 27-én iktatott levelekben Lettország felhatalmazást kért a 2006/112/EK irányelvnek a személygépkocsikra vonatkozó adólevonási jogot szabályozó rendelkezéseitől való eltérésre.
            
         
               (2)
            
            
               A Bizottság 2012. november 26-án kelt levelében tájékoztatta a többi tagállamot Lettország kérelméről. A Bizottság 2012. november 30-án kelt levelében értesítette Lettországot arról, hogy birtokában van a kérelem elbírálásához szükségesnek tartott valamennyi információnak.
            
         
               (3)
            
            
               A 2006/112/EK irányelv 168. és 168a. cikke úgy rendelkezik, hogy az adóalany jogosult az adóköteles tevékenységéhez felhasznált, a részére teljesített termékértékesítésre és szolgáltatásnyújtásra kivetett hozzáadottérték-adó (héa) levonására. Az irányelv 26. cikke (1) bekezdésének a) pontja héaelszámolást ír elő abban az esetben, ha a vállalkozás vagyonát képező terméket az adóalany nem üzleti célokra használja.
            
         
               (4)
            
            
               Gyakran nehéz pontosan meghatározni a járművek nem üzleti célú felhasználását, és még ha lehetséges is, az eljárás rendszerint nagy terhekkel jár. A kért felhatalmazás keretében a nem kizárólag üzleti célokra használt személygépkocsik esetében – néhány kivételtől eltekintve – a levonható héa összegét átalányszázalékban kell megállapítani. A Lettország által szolgáltatott információk alapján 80 %-os korlátozás elfogadható. Egyúttal a kettős adóztatás elkerülése érdekében a nem üzleti célú személygépkocsi-használat esetében fel kell függeszteni a héaelszámolásra vonatkozó követelményt, ha a személygépkocsi az e határozat által engedélyezett korlátozás hatálya alá esik. Ezen egyszerűsítési intézkedés megszünteti annak szükségességét, hogy a vállalati személygépkocsik nem üzleti célú használatáról nyilvántartást vezessenek és megakadályozza a hamis nyilvántartások révén történő adócsalást.
            
         
               (5)
            
            
               A levonási jognak a felhatalmazás szerinti korlátozását az egyes meghatározott személygépkocsik vásárlása, lízingje, Közösségen belüli beszerzése és importja, valamint a személygépkocsikhoz kapcsolódó kiadások – ideértve az üzemanyag vásárlását is – után fizetett héára kell alkalmazni.
            
         
               (6)
            
            
               A felhatalmazás nem alkalmazandó a 3 500 kg-ot meghaladó megengedett össztömegű és a vezetőülésen felül nyolcnál több üléssel rendelkező személygépkocsikra. A 3 500 kg-ot meghaladó megengedett össztömegű és a vezetőülésen felül nyolcnál több üléssel rendelkező személygépkocsik nem üzleti célú használata jellegükből és az azokat használó vállalkozások jellegéből adódóan elhanyagolható. Ezenkívül indokolt létrehozni a felhatalmazás által különös felhasználási céljuk miatt nem érintett személygépkocsi-típusok részletes jegyzékét.
            
         
               (7)
            
            
               A hozzáadottértékadó-kötelezettségek egyszerűsítése végett a 77/338/EGK irányelv (jelenleg 2006/112/EK irányelv) módosítását célzó, 2004. október 29-i irányelvjavaslatába a Bizottság többek között olyan rendelkezéseket foglalt, amelyek célja az, hogy tartalmazza azon kiadási kategóriák összehangolását, amelyek esetében a tagállamok a levonási jog tekintetében eltérést alkalmazhatnak. A javaslat értelmében a közúti gépjárművek esetén is lehet a levonási jog tekintetében eltérést alkalmazni. Indokolt tehát a javasolt irányelv alkalmazandóvá válásának időpontjáig hátralévő időszakra korlátozni e határozat alkalmazási időszakát. Mivel azonban e felhatalmazást és az üzleti és nem üzleti célú személygépkocsi-használat megoszlásának százalékarányát felül kell vizsgálni, amennyiben a javasolt irányelv az említett időpontig nem kerül alkalmazásra, meg kell adni a felhatalmazás konkrét lejárati idejét.
            
         
               (8)
            
            
               Amennyiben Lettország szerint szükséges lenne a felhatalmazás hatályának 2015-ön túli meghosszabbítása, az alkalmazott százalékos korlátozás értékelését tartalmazó jelentést a meghosszabbítás iránti kérelemmel együtt legkésőbb 2015. március 30-ig meg kell küldenie a Bizottság számára.
            
         
               (9)
            
            
               Az eltérés a végső fogyasztói szinten beszedett adóbevétel teljes összegét elhanyagolható mértékben befolyásolja, ezért nincs kedvezőtlen hatással az Unió hozzáadottérték-adóból származó saját forrásaira,
            
         ELFOGADTA EZT A HATÁROZATOT:
   1. cikk
   A 2006/112/EK irányelv 168. és 168a. cikkétől eltérve Lettország felhatalmazást kap, hogy 80 %-ra korlátozza a héalevonási jogot a nem kizárólag üzleti célra használt személygépkocsikkal kapcsolatos kiadások esetében.
   2. cikk
   A 2006/112/EK irányelv 26. cikke (1) bekezdésének a) pontjától eltérve Lettország az adóalanyok vállalkozási vagyonának részét képező személygépkocsik nem üzleti célú használatát nem tekintheti ellenérték fejében nyújtott szolgáltatásnak, amennyiben az adott jármű az e határozat 1. cikke értelmében engedélyezett korlátozás hatálya alá esik.
   3. cikk
   Az 1. cikkben említett kiadások közé a nem kizárólag üzleti célra használt személygépkocsik vásárlása, lízingje, Közösségen belüli beszerzése és importja, valamint az ilyen személygépkocsikra vonatkozó fenntartással, javítással és üzemanyaggal kapcsolatos költségek tartoznak.
   4. cikk
   E határozat a legfeljebb 3 500 kg megengedett össztömegű és a vezetőülésen kívül legfeljebb nyolc üléssel rendelkező személygépkocsikra alkalmazandó.
   5. cikk
   Az 1. és 2. cikk nem vonatkozik az alábbi személygépkocsi-kategóriákra:
   
               a)
            
            
               újraértékesítés, bérlés vagy lízing céljából vásárolt személygépkocsik;
            
         
               b)
            
            
               díjazás ellenében személyszállításra használt személygépkocsik, ideértve a taxiszolgáltatásokat is;
            
         
               c)
            
            
               áruszállításra használt személygépkocsik;
            
         
               d)
            
            
               gépjárművezető-oktatáshoz használt személygépkocsik;
            
         
               e)
            
            
               biztonsági szolgáltatásokra használt személygépkocsik;
            
         
               f)
            
            
               vészhelyzeti járműként használt személygépkocsik;
            
         
               g)
            
            
               szalon- és tesztautóként használt személygépkocsik.
            
         6. cikk
   Az e határozatban említett felhatalmazás hatályának meghosszabbítására vonatkozó kérelmet
   
               a)
            
            
               2015. március 30-ig kell benyújtani a Bizottsághoz; és
            
         
               b)
            
            
               tartalmazza az 1. cikkben meghatározott százalékos korlátozás értékelését.
            
         7. cikk
   Ez a határozat a róla szóló értesítés napján lép hatályba.
   E határozat a közúti gépjárművekkel kapcsolatos, a teljes mértékű héalevonásból kizárt kiadásokat meghatározó uniós szabályok alkalmazandóvá válásának napján, de legkésőbb 2015. december 31-én hatályát veszti.
   8. cikk
   Ennek a határozatnak a Lett Köztársaság a címzettje.
   
      Kelt Luxembourgban, 2013. április 22-én.
      
         
            a Tanács részéről
         
         
            az elnök
         
         E. GILMORE
      
   
   
      (1)  HL L 347., 2006.12.11., 1. o.